SA-steenkoolmyngroep skop teen Chinese beleggingArgieffoto Haohua Energy International (HEI) van Hongkong het Maandag sy voorneme aangekondig om sy aandeel in die Suid-Afrikaanse steenkoolmaatskappy, Coal of Africa Limited (CoAL) te vergroot, deur US$5 miljoen te belê. Haohua Energy is sedert November die grootste aandeelhouer in Coal of Africa, met 24% aandeel in die maatskappy. CoAL het Maandag egter koue water oor die moontlike Chinese belegging gegooi, en ŉ verklaring uitgereik dat ŉ reeks goedkeurings eers bekom moet word voor só transaksie afgehandel kan word. “Die gesprekke is in hierdie stadium nog nie afgehandel nie, en geen ooreenkomste is aangegaan nie,” het CoAL Maandag in ŉ verklaring gesê. CoAL is ŉ JSE-genoteerde maatskappy wat steenkool-eksplorasie en ontwikkeling by sy mynbedrywighede in Suid-Afrika doen, maar die maatskappy is in Australië geregistreer. “Enige inskrywing deur HEI sal onderwerp word aan inter alia CoAL-aandeelhouergoedkeuring op voorwaarde dat HEI die nodige goedkeuring binne die Republiek van China sal bekom asook goedkeuring vir die aandele deur die Australiese Buitelandse Beleggingshersieningsraad,” het CoAL gesê.